Nani Saulo ma chi jani ini de ja kaꞌni de ñayii ka ndikin Iya Tátnuni ma,
ni jaꞌan de nuu tee tátnuni nuu sutu ma,
te ni jikan de tutu jin koo nuu in in veñuꞌu lilikin ka iyo ñuu Damasco ma,
sukan‑vaꞌa nuna ndaniꞌi de ñayii ka jika ichi Iya Tátnuni ma,
ñaꞌa xi tee,
te chinee de i vekaa ñuu Jerusalén ma.
Kovaa ichi kuaꞌan de ma,
nuu sani te kenda de ñuu Damasco ma,
sani te ni jakun‑tuu ñaꞌa in nduva ñuꞌu vee ichi andivi ma.
Te ni kotuu de onde nuu ñuꞌú ma,
te ni jinisoꞌo de ja káꞌan:
―‍Saulo,
Saulo,
¿navaꞌa sóndikin ñaꞌa ni?
―‍kúu káꞌan.
Te ni ndakoneꞌe de:
―‍¿Na in kúu ni,
Señor?
―‍kúu de jiñaꞌa de.
Te jiñaꞌa ya:
―‍Saña kúu Jesús iya sóndikin ni a.
¿Ñatuu jani ini ni ja xtnakueꞌe ni maa ni,
ja kuu ni sukan kúu in xndiki ndee ini ja skachi jaꞌa ti nuu garrocha ma?
―‍kúu ya jiñaꞌa ya.
Te niniꞌi‑nka de ja ni yuꞌu de,
te jiñaꞌa de:
―‍Señor,
¿nawa kúni ni ja saꞌa sa?
―‍kúu de jiñaꞌa de.
Te jiñaꞌa Iya Tátnuni ma:
―‍Ndakoo ni,
te kuáꞌan ni ini ñuu ma.
Te yukan,
te jin kaꞌan i nawa saꞌa ni ―‍kúu ya jiñaꞌa ya.
Te tee kuan koo jiꞌin Saulo ma,
ni ka jinkuiñi de,
te ni ka saꞌvi‑nka ini de.
Ka ninisoꞌo de ja káꞌan ya ma,
kovaa masu na in ni ka jini de.
Saulo ma,
ni ndakoo de,
te ni ndakune de nuu de ma.
Kovaa masu nde kúu kondeꞌya‑ka de.
Chukan kúu ja ni ka tnii de ndaꞌa Saulo ma,
te ni ka jan xsiaꞌa de tee ma ini ñuu Damasco ma.
Te uni kii ni iyo kuaa de,
ni a kaa de ni a koꞌo de vala ndute.
Iyo in tee ndikin Jesús ma ñuu Damasco ma nani de Ananías.
Tee yaꞌa,
ni jinisoꞌo de ja ni kana ñaꞌa Iya Tátnuni ma:
―‍¡Ananías!
―‍kúu ya jiñaꞌa ya.
Te ni ndakoneꞌe de:
―‍Yaꞌa iyo sa,
Señor ―‍kúu de jiñaꞌa de.
Te jiñaꞌa Iya Tátnuni ma:
―‍Ndokuiñi ni,
te kuáꞌan ni ichi nani “Ichi Ndaa” ma,
te veꞌe tee nani Judas ma ndanduku ni in tee nani Saulo tee ñuu Tarso ma.
Vaa yikuu de jikan‑taꞌvi de,
te ni jininuu ñaꞌa de maa ni ja nani ni Ananías a,
ja ni kivi ni te ni sonee ni ndaꞌa ni a siki de ma,
sukan‑vaꞌa kuu ndakondeꞌya de ―‍kúu ya jiñaꞌa ya.
Sani te tee kúu Ananías ma,
ni ndakoneꞌe de:
―‍Señor,
jâ ni kuu jinisoꞌo sa kuaꞌa xeen ja ka kaꞌan i ja kuu tee yukan.
Kuaꞌa xeen ja uꞌvi saꞌa de ñayii ka kandija ñaꞌa i maa ni ja ka iyo i ñuu Jerusalén ma.
Te vitna,
nú jâ ni kijaa de yaꞌa,
te tee ka tatnuni nuu sutu ma,
ni ka tatnuni de ja tnii de ndaka ñayii ka ndakuneꞌe ñaꞌa maa ni a ―‍kúu de jiñaꞌa de.
Te Iya Tátnuni ma,
jiñaꞌa ya:
―‍Kuáꞌan ni,
vaa in tee ni kaji sa ja kunukuechi de nuu sa kúu tee yaꞌa,
vaa suu de ko kuu tee kiꞌin ja jin kaxtnuꞌu na in kúu sa nuu ñayii masu ñuu Israel ya ka kuu i ma,
jiꞌin nuu tee ka kuu rey ma,
jiꞌin nuu ñayii ñuu Israel ya.
Te kaxtnuꞌu sa nuu de naxe ndoꞌo neni de ja kuechi ja kaxtnuꞌu de nuu ñayii ma na in kúu sa a ―‍kúu ya jiñaꞌa ya.
Sani te ni jaꞌan Ananías ma,
te ni kivi de ini veꞌe ma,
te ni sonee de ndaꞌa de siki Saulo ma,
te jiñaꞌa de:
―‍Ñani,
Saulo,
Jesús Iya Tátnuni ma,
iya ni kenda ichi vee ni ma,
ni tetniñu ñaꞌa ya ja vee sa,
sukan‑vaꞌa kuu ndakondeꞌya ni,
te kutaꞌvi ni Xtumani Ndios ma te ûni koo ndija ni jiꞌin ya ―‍kúu de jiñaꞌa de.
Sani te nduchinuu de ma kuenda tnuꞌu ja in ñií yaxin ni ka jinkava,
sani te ni kuu ni nukondeꞌya de.
Te ni ndokuiñi de,
sani te ni jandute de.
Sani te ni jaa de xita,
te ni ndaniꞌi de tnuꞌu ndee tnuꞌu ndatnu‑ka.
Te ni iyo Saulo ma jaku kii jiꞌin tee ni ka kandija te ka ndikin de tnuꞌu Jesucristo ma ja ka iyo de ñuu Damasco ma.